Cuida Papiamento como Idioma Nacional y awor tambe 

como Idioma Oficial 

Den sentido general ta considera idioma como e medio unificado di mas importante di 
un cultura. Idioma ta carga tur pensamento y experencia humano, culturay identidad. 

Idioma ta transferi cultura. 

Na 2008, Aruba a conmemora e prome lustro di Papiamento como idioma oficial banda 
di Hulandes, cu a keda aproba pa Parlamento di Aruba, como ley, dia 21 di mei 2003. 

Den e mesun aña di e lustro importante aki nos pais a celebra Aña di Cultura di Aruba y 
tambe a observa Aña Intemacional di Idioma proclama pa Nacionnan Uni. Pa tal motibo 
ta bay publica un Buki Conmemorativo Cultural na Papiamento (2009), como muestra di 
aprecio, respet y amor pa nos idioma materno como idioma esencial pa cultura di Amba. 

Nos imagen di mundo, con nos ta experencia realidad (biba), nos nonna- y baloman, tur 
ta transferi pa medio di idioma. Idioma no ta un instrumento neutral, idioma pa hopi di 
nos ta hancra den e profundo di nos ser. Sentido di pertenencia ta hopi importante den un 
sociedad. Ta e idioma cu nos ta papia pa gran parti ta determina cu cua cultura y clase, 
categoria of gmpo nos ta sinti nos mes conecta y na cua nacion nos ta sinti cu nos ta 
pertenece. Papiamento ta e idioma materno di mayoria di e poblacion di Aruba, Boneiro 
y Corsou. Nos idioma ta locual indudablemente ta distingui nos di tur otro pueblo. E ta un 
factor unificado hopi importante. 

Papiamento, un di e asina yama “idioma di contacto of crioyo”, a evoluciona den un 
situacion di contacto cu diferente influencia linguistico y cu un base desde mas o menos 
aña 1650. Den tur region cu tabatin colonisacion a menosprecia idioma y balota nan 
como inferior den scritura di hende di “madre patria” y di habitante local tambe. E hecho 
cu tabatin un idioma Europeo banda di Papiamento, e idea cu un idioma Europeo ta 
garantisa un miho futuro y cu algun hende tabata considera e idioma Europeo como nan 
idioma “materno” a haci cu te awe tin un actitud dualistico, aprecio/menosprecio pa cu 
nos “dushi” Papiamento. Segun criterio linguistico Papiamento ta un idioma den su 
propio derecho y no un mescla di corupcion interlinguistico di idioma standarisa. 
Papiamento tin su propio zonido, vocabulario, manera di formula firase y su mesun 
gramatica y ortografia. 

Di e lucha largo di e pueblo di Aruba na defensa di e identidad Arubiano y e derecho di 
autodeterminacion, finahnente a surgi un pais nobo y autonomo dia 1 di januari 1986: 
Aruba a adkiri su Status Aparte. Den e contexto aki a surgi tambe un rebalorisacion di e 
cultura local y di Papiamento como idioma nacional. Pues hunto cu nos himno y bandera 
na aña 1976, Gobierno a aproba e ortografia di Papiamento di Aruba pa medio di un 
decreto gubemamental (awendia tin un ahustacion version 2009). 

Den añanan setenta , durante e lucha pa Status Aparte un proceso di emancipacion di 
Papiamento a tuma luga den tur sector di sociedad entre otro den prensa, den servicio di 
gobiemo, den parlamento (Eilandsraad), den enseñansa y den expresion cultural. 

Como pais hoben den e proceso di rebalorisacion social cultural, oficialisacion di idioma 
(na 2003) ta sumamente importante, como muestra di un propio identidad. Oficialisacion 
por crea mas aprecio y stimula nos pa, cu orguyo y amor, siña conoce e historia di nos 
idioma matemo bon y promove e uzo corecto di papi’e y skirbie (papia- y skirbimento). 
Awendia Papiamento ta idioma den diferente publicacion manera corant, revista, 
literatura, ensayo cientifico linguistico, den medio di comunicacion manera radio, 
television y internet, lectura y disertacion, den colegio di nivel academico, tambe por uza 
Papiamento of Hulandes den decreto gubernamental, den documento oficial y pa 
huramento. Ta un iniciativa valioso cu Departamento di Enseñansa a cuminsa cu un 
pagina web www.papiamento.aw como fuente di informacion pa un y tur, speciahnente 
pa hubentud escolar. 

Tin tayer, curso, estudio (entre otro pa bira docente) y material di estudio pa grupo di 
entre otro medio di comunicacion, publicidad, fundacion, relacionista publico, 
funcionario publico y corector. Den enseñansa special ta uza Papiamento como idioma di 
instruccion y esaki ta tuma luga exitosamente. Na EPB (Enseñansa Profesional Basico) 
Papiamento ta materia di enseñansa, na EPI (Enseñansa Profesional Intennedio) e ta un 
materia di examen obligatorio (entre otro pa “Secretariéle Richting”) y na MAVO 
Papiamento ta un materia di examen cu escogencia liber. Den e renobacion di enseñansa 
ta bay introduci Papiamento como materia di examen na HAVO y VWO tambe (mester 
di docentenan cu un titulo na nivel di Master den Papiamento). 

Hulandes como idioma oficial ta keda idioma di instruccion. Ingles ta keda obliga como 
materia y por scoge pa e idioma Spaño. Den e mundo globalisa di awendia e idiomanan 
mundial aki ta hopi mas importante pa economia, comercio y pa por sigui estudio avansa 
den exterior. Sinembargo investigacion cientifico a prueba cu un bon conocemento 
(instruccion) di e idioma materno ta hopi importante pa e exito di e studiante den otro 
materia y idioma. 

Migracion como parti di globalisacion ta influencia nos idioma nacional. Actualmente 
casi 70% di e poblacion di Aruba tin Papiamento como idioma mas papia na cas (CBS 
Censo 2000). Como cu idioma ta asina importante pa unifica y distingui nos mes, no ta 
nada straño cu tin asina hopi critica ora cu uza hopi palabra Spaño, Hulandes y Ingles den 
uzo di Papiamento, mientras cu tin palabranan autentico (crioyo) cu por uza. Ademas di 
un falta di instruccion di Papiamento, principalmente hubentud escolar ta uza banda di 
nan forma di bisti y preferencia musical, nan forma di papia como un medio pa distingui 
nan mes como hoben (antes tambe). Hasta tin cientifico ta di opinion cu Papiamento lo 
bay disparce y Ingles lo por tuma su luga. Un cos ta sigur, rikesa di un idioma ta consisti 
di literatura, buki di consulta, buki cientifico y e funcion di e idioma den enseñansa ta 
hopi importante. Ta keda na nos pa cuida y conserva Papiamento y su dinamismo. 

Considerando e funcionnan social di Papiamento, su evolucion y su posicion social e ta 
un di, e asina yama idioma crioyo (relativamente hoben) mas studia pa linguista y 
considera unico. Nos ta un di e poco paisnan na mundo, cu a pesar di tabata un colonia, 
cu no tin e idioma di e pais colonisado como idioma di uzo diario di mayoria di su 
poblacion y den tur clase social. Un idioma cu durante su historia, contra tur opresion a 

desaroya di lenga papia, pa lenga skirbi, pa idioma cultural di uzo general y tambe a haya 
e status di idioma oficial. 


Como idioma nacional y idioma oficial nos mester duna Papiamento e balor cu e merece. 
Ta hopi importante pa tin suficiente facilidad, docente, corector y material disponibel pa 
siña conoce historia y siña lesa y skirbi nos propio idioma bon. Banda di expresion 
cultural manera musica, baile, teatro y arte plastico, literatura tambe ta hopi importante pa 
tur sociedad. No solamente pa enseñansa, tambe pa nos cultura en general literatura na 
Papiamento ta hopi importante pa e rumbo cu nos ta bayendo. 

Oranjestad, 30 maart 2009 
Vilrnio F. Wester 
Lider di Investigacion 
Directorado di Cultura Aruba (DCA) 

Fuente di informacion ta cortesia di DCA 

